Efter en mørk morgen, hvor mange har måttet komme i regntøjet, så venter der en ganske flot eftermiddag, hvor naturen for alvor kan nydes. Det grå vejr vil dog endnu dominere først på dagen, men i Vestjylland vil solen efterhånden bryde igennem. Eftermiddagen bliver smuk i Jylland, og opklaringen vil lige så langsomt også brede sig til Øerne. Vejret kan nydes med 10 til 12 grader og let til jævn vestlig vind. Når himlen er blå, er naturen ualmindelig smuk i slutningen af oktober. Der er stadig mange blade på træerne, og løvet har alle røde, brune og gule nuancer. Udover naturens smukke farver, vil man i eftermiddag også kunne nyde smukke regnbuer. Bedst chance for regnbuer er der i formiddag i Jylland og i eftermiddag på Fyn og Sjælland. Solen går ned klokken halv fem på Bornholm og lidt i fem ved Vestkysten. I løbet af aftenen bliver det efterhånden overskyet i Jylland, mens månen, der næsten er fuld, kan ses i resten af landet.

Referat:
Det ustadige og grå vejr trækker mod øst, og eftermiddagen bliver smuk i det meste af landet.